|  |  |
| --- | --- |
|  |  |
| Ny grøn BoligJobordning i 2016 og 2017 | 6. november 2015 |
|  |  |

Regeringen (Venstre), Dansk Folkeparti, Alternativet, Socialistisk Folkeparti og De Konservative indgik den 29. juni 2015 en rammeaftale om BoligJobordningen i 2015-2017.

Aftalen sikrede, at BoligJobordningen kunne videreføres uændret i 2015. Desuden blev det aftalt, at der fra 2016 skal ske en grundlæggende omlægning af BoligJob­ordningen til en ny grøn BoligJobordning med henblik på at understøtte den grønne omstilling, øget bæredygtighed og klimaindsatsen.

Den nye ordning fra 2016 vil give fradrag på op til 6.000 kr. pr. person for servi­ce­ydelser i hjemmet, mens der vil være et fradrag på op til 12.000 kr. pr. person til håndværksydelser med et grønt sigte.

Partierne er således enige om, at der bliver indført fradragsret for en række nye grønne håndværksydelser, samtidig med at fradragsretten fjernes for ikke-grønne ydelser.

Konkret er partierne enige om:

* at indføre fradragsret for en række nye grønne ydelser som fx installation af luft-til-luftvarmepumper og energirådgivning til energiforbedringer,
* at fjerne fradragsretten for ikke grønne ydelser, som fx indvendigt malerarbejde og nedrivning/opsætning af køkkener og badeværelser,
* at understøtte udbredelsen af velfungerende bredbånd i alle dele af Danmark ved at udvide BoligJobordningen med fradrag for ydelser ifm. tilslutning til bredbånd.

Den samlede liste over fradragsberettigede håndværksydelser i 2016 og 2017 fremgår af Bilag: Ydelser omfattet af BoligJobordningen 2016-2017.

Ændringerne i de omfattede ydelser har virkning for arbejde, der udføres den 1. januar 2016 og senere.

Der sker ingen ændringer for de hidtil omfattede serviceydelser som almindelig rengøring, vinduespudsning, børnepasning og almindeligt havearbejde.

BoligJobordningen skønnes herefter at medføre et mindreprovenu på 0,4 mia.kr. i 2016 og 2017 efter tilbageløb og adfærd. Skønnet er forbundet med usikkerhed.

Partierne er enige om, at der skal afsættes 25 mio. kr. i perioden 2016-2019 til SKAT til systemtilretning, vejledning og efterfølgende kontrol mv.

Partierne er enige om, at der afsættes 0,5 mio. kr. til gennemførelse af en udredning vedrørende erfaringerne med den svenske RUT- (Rengöring, Underhåll og Tvätt) og ROT (Reparation og underhåll, Ombyggnad og Tilbyggnad)-ordning, der giver tilskud til lønudgifter til husarbejde og håndværkerudgifter. Udredningen gennemføres i 2016.

Partierne er enige om at stemme for lovforslag, der udmønter aftalen.

**Bilag:** Ydelser omfattet af BoligJobordningen 2016-2017.

[NY] markerer ny fradragsberettiget ydelse i forhold til den gældende ordning.

|  |  |  |
| --- | --- | --- |
| Tabel 1. Arbejde på boligen | | |
| **Energibesparelser** | |  |
|  | **Isolering af tag** |  |
|  | **Reparation og forbedring af skorsten, fx: [NY]**   * Indsættelse af isokernforing * Indsættelse af filter |  |
|  | **Udskiftning af ruder og vinduer og terrassedøre med glas, fx:**   * Nye ruder og vinduer * Nye terrassedøre og franske altandøre, hvor størstedelen er glas * Forsatsvinduer |  |
|  | **Udskiftning af yderdøre, terrassedøre mv., fx:**   * Nye døre |  |
|  | **Isolering af ydervægge, fx:**   * Isolering * Hulmursisolering |  |
|  | **Isolering af gulv, fx:**   * Isolering af terrændæk og krybekælder op mod gulv |  |
|  | **Installation eller udskiftning af varmestyringsanlæg, fx:**   * Radiatortermostatventiler * Vejrkompenseringsanlæg * Urstyring * Udskiftning af radiatorer |  |
|  | **Installation af intelligent varme-, ventilations- og lysstyring, fx:**   * Bevægelsesfølere, inkl. afledt ledningsarbejde * Dagslysføler, inkl. afledt ledningsarbejde * Installation af intelligent varme-, ventilations- og lysstyring (intelligente bygningsinstallationer), inkl. afledt ledningsarbejde [NY] |  |
|  | **Solafskærmning af vinduer og glasdøre, fx: [NY]**   * Ydre eller integreret afskærmning af vinduer og glasdøre, herunder montering af skodder og markiser |  |
| **Energiforsyning** | |  |
|  | **Arbejde på solfangere, solceller og husstandsvindmøller:**   * Installation, reparation eller udskiftning af solfangere * Installation, reparation eller udskiftning af solceller - dog ikke, hvis reglerne for erhvervsmæssig virksomhed anvendes * Installation, reparation eller udskiftning af husstandsvindmøller - dog ikke hvis reglerne for erhvervsmæssig virksomhed anvendes |  |
|  | **Reparation eller udskiftning af gasfyrskedler og varmeanlæg, fx:**   * Solvarmeanlæg: Hele solvarmesystemet inklusive varmtvandsbeholder * Vandvarmere i forbindelse med installation af kedler mv. * Etablering af stikledning |  |
|  | **Udskiftning eller reparation af fjernvarmeunits**  **Installation af varmepumper, herunder jordvarmepumper, fx:**   * Varmepumper, der ikke kan køle * Jordvarme: Hele jordvarmesystemet, inkl. jordslange * Installation af luft-til-luft varmepumper, herunder luft-til-luft varmepumper, der kan køle [NY]   **Installation eller forbedring af ventilation, fx:**   * Balanceret ventilationsanlæg med varmeindvinding |  |
| **Energirådgivning** | |  |
|  | **Energirådgivning til energiforbedringer [NY]** |  |
| **Klimasikring** | |  |
|  | **Sikring af yderdøre og vinduer mod oversvømmelse, fx: [NY]**   * Montering af tætsluttende skodder mv. på yderdøre og vinduer |  |
|  | **Udskiftning af faste belægninger med permeable belægninger [NY]:**   * Udskiftning af faste belægninger med permeable (vandgennemtrængelige) belægninger i fx indkørsel og terrasse. Den permeable belægning kan bestå af armeringsfliser og asfalt, fliser og fuger med vandgennemtrængelige egenskaber oven på et bærelag, der kan bestå af grus, skærver eller kassetter. |  |
|  | **Installation eller forbedring af visse afløbsinstallationer og dræn, fx:**   * Kloakarbejder på egen grund * Udskiftning af kloakrør * Fornyelse og etablering af dræn * Udskiftning af opsamlingstank * Nedsivningsanlæg * Minirensningsanlæg * Rodzoneanlæg * Højvandslukkere * Regnvandsfaskiner |  |
| **Andre grønne ydelser** | |  |
|  | **Radonsikring, fx:**   * Radonudsugning |  |
|  | **Installation af ladestik til el-biler [NY]:**   * Kraftstik eller tilsvarende stik eller ladeboks til opladning af el-biler |  |
|  | **Kortlægning og fjernelse af bygningsdele, der indeholder asbest, PCB og bly [NY]** |  |
|  | **Afmontering af brændeovne [NY]**   * Afmontering af eksisterende brændeovne |  |
|  | **Udvendigt malerarbejde (bortset fra tag), fx:**   * Maling af vinduesrammer (udvendigt) * Maling af døre (udvendigt) * Maling af ydervægge (udvendigt) |  |
| **Digital infrastruktur** | |  |
|  | **Tilslutning til bredbånd [NY]:**   * Tilslutning til bredbånd (nedgravning og indskydning af kabler på egen grund samt opsætning af modtageudstyr til mobilt og fast trådløst bredbånd på boligens ydre rammer) |  |

|  |  |  |
| --- | --- | --- |
| Tabel 2. Serviceydelser i hjemmet | | |
|  | **Almindelig rengøring**   * Vask og aftørring af flader i boligen * Rengøring af toilet og bad * Støvsugning, gulvvask og boning * Opvask, tøjvask og strygning * Rensning eller vask af tæpper, gardiner, persienner m.m. |  |
| **Vinduespudsning**   * Indvendig * Udvendig |
| **Børnepasning**   * Børnepasning i hjemmet * Aflevering og afhentning af børn til og fra daginstitution, skole, fritidsklub og fritidsaktiviteter |
| **Almindeligt havearbejde m.m.**   * Græsslåning * Klipning af hæk * Lugning * Beskæring af buske og træer * Snerydning |